Lisensfelling av ulv – behov for endring av krav til dokumentasjon og utforming av fellingsvedtak.

Norges Jeger- og Fiskerforbund (NJFF) er opptatt av at lisensfelling av ulv skal gjennomføres på en god måte. Vår erfaring med lisensfelling både utenfor og innenfor forvaltningssonen for ulv, er at jegerne har opparbeidet seg betydelig kompetanse, og at det legges ned mye innsats både i å planlegge, forberede og gjennomføre lisensfellingene enten det dreier seg om felling av ulv i revir eller enkeltdyr, og at jakta foregår på en effektiv og god måte.

Erfaringene fra lisensfellingen av ulv i Kynna- og Aurskogrevirene viste imidlertid at det var ulike oppfatninger om og tolkninger av fellingsvedtakene. Jaktlagene opplevde at det ble stilt nærmest urimelige krav til dokumentasjon før felling kunne gjennomføres. Krav om DNA-analyser og bildedokumentasjon som må verifiseres av Statens Naturoppsyn mm før felling kan gjennomføres, krever en urimelig stor innsats fra jegernes side. Det innebærer i realiteten at det blir nærmest umulig å felle det aktuelle individet, noe som bidrar til å skape betydelig uro og frustrasjon. NJFF ser det som avgjørende at det gjøres endringer på dette området.

Det er bred politisk enighet om at bestandsregulering av store rovdyr i størst mulig grad bør skje gjennom lisens- og kvotefelling. Involvering av lokale jegere har konfliktdempende effekt. Lisensjegere er fullt ut innforstått med at det blir stilt krav til forberedelser og gjennomføring av jakta. Rammene for lisensfelling og krav til dokumentasjon må imidlertid ligge innenfor rammer som er gjennomførbare i praksis. Det kan ikke lenger sies å være tilfellet, slik lisensfellingen utviklet seg sist vinter.

NJFF ber om at Klima- og miljødepartementet (KLD) og Landbruks- og matdepartementet (LMD) foretar en snarlig gjennomgang av disse utfordringene for å finne fram til nye rammer for utforming av fellingsvedtak og krav til dokumentasjon i forbindelse med praktisk jakt. Gjeldende krav til dokumentasjon må endres og utformingen av fellingsvedtaket må få en form som sikrer reell byrdefordeling.

## Utforming av fellingsvedtakene

Selve fellingsvedtaket må, innenfor rammene av Stortingets vedtak og gjeldende politikk, få en utforming som sikrer nødvendig forutsigbarhet for jegerne og som bidrar til en aktiv byrdefordeling. Å redusere belastningen for områder som har båret det som mange opplever som en byrde over tid, er en del av argumentasjonen som kan legges til grunn for at kravene i naturmangfoldloven er oppfylt. Da må det også kunne vektlegges i forhold til selve utformingen av fellingsvedtaket, slik at den opplevde byrden kan fjernes for en periode.

For myndighetene vil det være viktig at et fellingsvedtak ikke bidrar til at bestanden kommer under bestandsmålet vedtatt av Stortinget. Innenfor denne rammen bør det være rom for at fellingsvedtakene faktisk kan utformes slik at områder i prinsippet kan tømmes for ulv. NJFF vurderer at bestemmelsene i naturmangfoldlovens § 18 b og c ikke er til hinder for at det kan la seg gjøre å felle flere ulver i det samme området, hvis dette vurderes som en ønsket løsning. Vi er samtidig innforstått med at totalkvoten som kan felles må være innenfor det bestandssituasjonen gir rom for.

## Krav til dokumentasjon

Utviklingen med hensyn til planlegging og gjennomføring av lisensfelling av ulv har gjort store framskritt de siste årene. Jegerne opparbeider seg stadig mer kompetanse og jakter effektivt. Lisensfelling av ulv må, som all annen jakt, være dynamisk. Ny kunnskap og erfaring kommer til og bidrar til ytterligere effektivisering både i planleggingsfasen og under selve jakta. Samtidig dukker det opp nye utfordringer som krever ytterligere kunnskap og tilpasninger. NJFF vil derfor understreke at aktuelle tiltak som vurderes som mest tilpasset og riktig i det aktuelle området, bør prøves ut.

Noen ganger vil det derfor være naturlig å ta ut en flokk som holder til for seg selv og som ikke grenser opp mot andre etablerte revir. Andre ganger vil det kunne være aktuelt å ta ut en flokk/par/flere ulv som grenser inntil hverandre og der det kan være overlapping mellom de ulike revirene. I slike tilfeller vil den totale belastningen i området fortsatt være der, dersom fellingsvedtaket kun sier at en flokk kan tas ut.

I disse tilfellene mener NJFF det bør være naturlig å tillate felling innenfor et geografisk område med mål om å ta ut de ulvene som holder til der. En må unngå å komme i en situasjon der utfordringene med å ha ulv i nærområdet fortsetter, selv om en flokk fjernes.

Sist vinter erfarte jaktlagene at både andre flokker, par og enslige ulver var innenfor reviret til flokken de hadde fellingstillatelse på. I en slik situasjon vil det være umulig å følge en ulv, ta DNA-prøver, få disse analysert og så ta ut ulven. Det blir urimelig å stille et slikt dokumentasjonskrav overfor jegerne. Det blir en detaljforvaltning av ulvebestanden som verken er nødvendig eller gjennomførbar. Når ønsket om byrdefordeling ligger til grunn for et fellingsvedtak, må det ligge en fleksibilitet og et handlingsrom til grunn for gjennomføringen.

NJFF understreker at det er viktig å etterstrebe en utforming av fellingsvedtaket som bidrar til å kunne fordele byrden ved å ha ulv i sine nærområder over tid.

Hvalstad, 22.06.2021